Madera

**Madera** (portughese: **Madeira**) hè un arcipelagu vulcanicu situatu in l'Uceanu Atlanticu, à u largu di e coste marocchine. Hè una regione autonoma di u Portugallu: a regione autonoma di Madera (*Região Autónoma da Madeira* in portughese). A so capitale hè Funchal, chì si trova à u sudu di l'isula principale. A superficia di l'arcipelagu hè di 801 km², è a so pupulazione di 250.769 abitanti (in u 2021).

## Giugraffia

### Situazione giugrafica
L'arcipelagu hè situatu in l'Uceanu Atlanticu, à 650 km à l'uvestu di u Maroccu, à 800 km à u suduvestu di u cuntinente auropeu, à 960 km à u sudeste di l'Azore è à 480 km à u nordu di l'isule Canarie. 

### Isule

Madera hè un arcipelagu vulcanicu. L'ultima eruzzione vulcanica hè accaduta 6.000 o 7.000 anni fà. Face parte di a Macarunesia, cum'è l'Azore, Capu Verde è l'isule Canarie.

Parechje isule cumpiglianu l'arcipelagu. A più grande hè l'isula di Madera, cù una superficia di 740,7 km² è a sicunda hè l'isula di Porto Santo.

### Rilievu
Per via di e so urigine vulcaniche, l'arcipelagu di Madera, chì apartene à a Macarunesia, hè cumpigliatu d'isule muntagnose. A più alta hè l'isula principale, l'isula di Madera. A so cima hè u Pico Ruivo cù un altitudine di 1.862 metri.

### Clima

Madera hè situata in a zona subtrupicale. Per via di l'altitudine di l'isule è di e so pusizione giugrafiche, l'arcipelagu pussede parechji climi sfarenti. U nordu di l'isula di Madera hà un clima subtrupicale ùmedu cù più di 2.000 mm di piove per annu, è u sudu pussede un clima mediterraniu, cum'è Funchal, chì riceve in media 650 mm di piove per annu. L'isula Porto Santo hà un clima steppicu, cù 362 mm/annu.

E timpertaure sò dulce tuttu l'annu. A Funchal, a timpertura media in u dopu meziornu in invernu hè di 19°C, è di 26°C in istati. A timperatura a più calda registrada à Funchal hè di 38°C, è e timperature sò gusgì mai inferiore à 10°C. A dulcezza di stu clima permette a piantazione di spezie di piante trupicale, cum'è a banana.

## Biudiversità

A biudiversità di l'arcipelagu hè assai ricca. Grazie à u clima subtrupicale, l'isula di Madera hè cuperta in a so maiò parte da a laurisilva, una furesta ùmeda tipica di l'isule di a Macarunesia, cumpigliata d'arburi sempreverdi cum'è u lauru.

L'isula di Porto Santo, induv'è u clima hè steppicu, pussede paesaghji guasgì disertichi cù una vegetazione bassa è secca.

Ci sò 3 zone di vegetazione sfarente per via di u clima è di l'altitudine, nantu à l'isula di Madera:

* a zona subtrupicale da u nivellu di u mare sin'à 300 metri d'altitudine: in questa zona si cultiva principalmente a canna da zuccaru è a banana. Nantu à a costa sudu, i fichi d'india sò numerosi.
* a zona timperata calda da 300 à 750 metri d'altitudine: u clima hè guasgì mediterraniu, si cultiva a vigna, i cereali (mais, granu, avena), l'agrumi, a manga o ancu l'avucatu.
* a zona timperata fretta à partesi di 750 metri d'altitudine: u clima hè più frettu, si trova fureste di pini, d'acacia, di mimosa, d'allori è di filette.

## Storia

## Cultura

## Pulitica è administrazione

Madera hè una regione autonoma di a Ripublica portughese dapoi u 1976 cù un guvernu autonomu è un assemblea legislativa regiunale. L'attuale presidente di u guvernu regiunale hè Miguel Albuquerque, dapoi u 2015.

A cità di Funchal hè a capitale di a regione.

A regione autonoma hè spartuta in 11 cumune: Calheta, Câmara de Lobos, Funchal, Machico, Ponta do Sol, Porto Moniz, Porto Santo, Ribeira Brava, Santa Cruz, Santana è São Vicente.

## Dimugraffia

Prima di l'arrivu di i Purtughesi in u 1419, l'arcipelagu era disabitatu. A pupulazione di Madera vene in a so maiò parte da u Portugallu o d'altri paesi di u cuntinente auropeu.

A pupulazione di a regione hè di 250.769 abitanti in u 2021, cù una densità di pupulazione di 334 ab./km².

Funchal hè a cità più pupulata di l'arcipelagu cù una pupulazione di 105.795 abitanti (in u 2021 dinù).

## Ecunumia
U turisimu è l'agricultura sò e principale attività ecunumiche di a regione.

## Galleria d'imagine

File:Madeira-Funchal-Karfreitag-28-2000-gje.jpg
File:Madeira-Funchal-20-Schlitten-2000-gje.jpg
File:Madeira-56-Schlittentransport-2000-gje.jpg
File:Madeira-Funchal-30-Markt-Waage-2000-gje.jpg
File:Madeira-02-Zwei Glaeser Madeira-2000-gje.jpg
File:Cliff of Volcanic Rocks on Porto Santo island Madeira - Panoramio 66224763.jpg|Porto Santo
File:Praça do Município in Funchal. Madeira, Portugal.jpg|Funchal